لهوية لجندرية أو نوع لإجتماعي (بالإنجليزية: gender identity)، ف سوسيولوجيا كتوصف النوع لي شخص كايشوف بيه راسو. بزاف ديال الناس كايشوفو راسهم يا إما راجل أولا مرا، دري ولا بنت. ف لأغلبية ديال لحالات، لجندر لي كيوصفو بيه ناس روسهم هو نفسو لي وصفهوم بيه دكتور فاش يالاه تزادو. ولكن بنسبة لبعض ناس، فاش يالاه تولدو قالو ليهم نتوما لجندر ديالكم كدا ولكن من بعد ما كبرو حسو بلي هوما كاينتاميو لجندر اخر. هاد ناس كايتسماو متحولين جنسيا. بعض لمرات ناس خرين كايتسماو متحولين جنسيا فاش لأدوار لإجتماعية ديالهم، لي فرضها لمجتمع، ماكاتناسبش مع لجندر ديالهم، أغلب ناس كايسحاب ليهم بلي كاينين غير جوج تصنيفات جندرية، ولي كاتسما تنائية جندرية، أي راجل ومرا. ولكن ف لعقود لأخيرة، ناس عرفو بلي ماكاينينش غير هاد جوج، وإنما كاينين تصنيفات خرا. ولي ساهم أكتر ف أن هاد لموضوع باش ياخد قيمة كبيرة ف لعالم هو ضهور ديال حركات مجتمع لميم، لي ساهمات عبر تعليم ونضال لحقوقي، ف أنها تبين للناس بلي كاينين بزاف ديال تصنيفات لجندرية لي لواحد يقدر ينتمي ليها. تعبير لجندري كاتعني كيفاش شخص كيلبس، كايبان، وكيتصرف، بطريقة لي تخلي ناس لخرين يعرفو لجندر ديالو.